പരവൂരില് അമ്മയെയും മകനേയും ആക്രമിച്ചയാള് പിടിയില് കൊല്ലം: പരവൂരില് അമ്മയെയും മകനെയും ആക്രമിച്ച കേസില് പരവൂര് തെക്കുംഭാഗം ആശിഷ് മന്സിലില് ആശീഷ് ഷംസുദീന് 50 പോലീസ് പിടിയില്. ടോറസ് ലോറിയില് തമിഴ്നാട്ടിലെ തിരുനെല്വേലിയിലേക്ക് കടക്കാന് ശ്രമിച്ച ഇയാളെ തെന്മല ഇടപാളയത്ത്നിന്നും പോലീസ് പിടികൂടുകയായിരുന്നു. കഴിഞ്ഞ തിങ്കളാഴ്ച പരവൂര് തെക്കുംഭാഗം ബീച്ചില് വച്ചാണ്, തിരുവനന്തപുരം മെഡിക്കല് കോളജ് ആശുപത്രിയില് ചികത്സയ്ക്കു പോയി മടങ്ങിവരികയായിരുന്ന അമ്മയും മകനും ആക്രമിക്കപ്പെട്ടത്. ബീച്ചിന് സമീപത്തെ കടയില് നിന്നും ഉച്ചഭക്ഷണം വാങ്ങി കാറിലിരുന്നു ഭക്ഷണം കഴിക്കുകയായിരുന്ന ഇരുവരെയും പ്രതി സഭ്യേതരമായ വാക്കുകള് ഉപയോഗിച്ച് ചോദ്യം ചെയ്യുകയായിരുന്നു. സ്ഥലത്ത് നിന്നും പോകാന് ശ്രമിച്ചപ്പോള് പിന്തുടര്ന്ന് ഇരുമ്ബ് വടി കൊണ്ട് കാറിന്റെ മുന്ഗ്ലാസ് അടിച്ച് പൊട്ടിച്ചു. കാറില്നിന്നും പുറത്തിറങ്ങിയ യുവാവിനെ ഇരുമ്ബ് വടികൊണ്ട് അടിച്ചു. യുവാവിന്റെ കൈക്ക് പരുക്കേറ്റു. സംഭവം കണ്ട് തടസം പിടിക്കാന് ശ്രമിച്ച അമ്മയെയും ഇയാള് കമ്ബിവടിക്ക് അടിച്ചു. ഇരുവരെയും കൊല്ലത്തെ സ്വകാര്യ ആശുപത്രിയില് പ്രവേശിപ്പിച്ചു. സംഭവത്തിന് ശേഷം ഒളിവില് പോയ ആശിഷ് അന്യസംസ്ഥാനത്തേക്ക് കടക്കാന് ശ്രമിക്കുന്നതായി ജില്ലാ പോലീസ് മേധാവി ടി. നാരായണന് രഹസ്യ വിവരം ലഭിച്ചിരുന്നു. അതിന്റെ അടിസ്ഥാനത്തില് വിവിധ പോലീസ് സംഘങ്ങള് രൂപീകരിച്ച് ജില്ലയിലും സമീപ ജില്ലകളിലും വ്യാപക പരിശോധന നടത്തി വരികയായിരുന്നു.